АҞӘА, рашәара 9 - Sputnik. Аԥсны Апарламент "2020 шықәсазтәи ареспубликатә биуџьет анагӡаразы" азакәан апроект адкылараз абжьыҭара мҩаԥнагеит.
Аԥсны аԥыза-министр ихаҭыԥуаҩ, афинансқәа рминистр Владимир Делба еиҭеиҳәеит ҵыԥхтәи абиуџьет алагалақәеи аныхтәқәеи ртәы.
Апараметр хадақәа рынагӡара ишьақәнаргылеит 9 миллиардки 300 миллион мааҭ, ишьақәырӷәӷәаз 10 миллиардк иаҿырԥшны. Анагӡара мҩаԥысит 92,6%.
Аныхрақәа рзы абиуџьет апараметрқәа рынагӡара ишьақәнаргылеит 9 миллиардки 350 миллион мааҭ, ишьақәырӷәӷәаз 11 миллиарди 170 миллион мааҭ иаҿырԥшны.
Адепутат Натали Смырԥҳа ажәалагала ҟалҵеит абиуџьет анагӡара актәи аԥхьарала ирыдыркыларц.
Апарламентари Рауль Лолуа иазгәеиҭеит афинансқәа рминистр инарҭбаау аинформациа шыҟаиҵаз, ауадаҩрақәа шыҟазгьы 2020 шықәсазы аиҳабыра ишрылдыршаз рхыдҵақәа рынагӡара.
Иара ажәадгала ҟаиҵеит азакәан апроект актәии егьырҭ аԥхьарақәеи рыла ирыдыркыларц.
Ахцәажәарақәа рышьҭахь адепутатцәа ирыӡбеит актәи аԥхьара аҳәаақәа ирҭагӡаны абжьыҭара мҩаԥыргарц. Абжьыҭараан абиуџьет анагӡара рыдыркылеит.